**NEMĂRGINITA IMACULARE**

*Lilia Manole*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NEMĂRGINITA IMACULARE

Iubite, aș vrea de-un vis de-argint ca să ne ținem,

Și ochi-acoperiți ne fie numai de fulgi în floare,

Să ne visăm, aidoma, și să ne frigă o ninsoare,

Și constatând, ce visători și singuri mai rămânem.

Iubite, aș vrea ca fulgii înfloriți să ni se plângă,

La creștete, să ne adoarmă în lumini și soare...

Și-n visul alb, adevărat, noi, prinși la cingătoare,

Dansând în ceruri, zarea toată să ni se răsfrângă.

Iubite, aș vrea din vis de-argint, un singur gest

Al fulgului, ce vine copleșit de-o rostuire siderală...

Iar noi, topiți să ne ascundem într-o ploaie imperială-

Iubite, aș vrea să te aștept, nimic nu mai detest.

Iar tu ce vei simți de-mi regăsești ninsoarea?

Din lamura cea virginală-a fulgilor mă vei deszăpezi?

Aș vrea ca visul să ne cearnă până-n zori-de- zi-

Altfel, de ce -aș fi conceput, nemărginit, imacularea?